**Ps. 23:1-6**

**“Die Here is my Herder.”**

*Andries Burger, Pinetown Gemeente, 26 Maart 2023*

*Sing: Lied 157:1,2; Ps. 100:1,2,3(C); Lied 292:1; Ps. 119:63(T); “Dit borrel in my!”; Lied 577:1,2,3,4; “Vrede”*

Die simboliek van God wat ŉ herder is vir sy volk wat sy skape is, is baie algemeen en reg deur die Bybel.

Byvoorbeeld in Jesaja 40 sê God dat hy sy kinders in liefde versorg soos ŉ herder wat die lammers in sy kudde optel en in sy arms dra.

Psalm 23 is seker een van die mooiste en bekendste dele in die ganse Bybel, en dit is met reg so.

Psalm 23 is ŉ boodskap van aanmoediging en van vermaning in elke moontlike situasie waarin ŉ gelowige kan kom –

wanneer die goed gaan én wanneer dit sommer sleg gaan;

van bloedjonk regdeur tot stokoud.

As daar een deel in die Bybel is wat ons en ons kinders gerus weer uit ons kop kan leer en gereeld opsê, dan is dit hierdie Psalm.

Kom ons lees dit saam en dan besin ons oor die ryke en wonderlike boodskap wat God daarin aan ons gee. **<< Lees Ps. 23:1-6 >>**

ŉ Psalm van Dawid, beteken bloot dat hy die gedig geskryf het, of liewer dat dit Dawid was wat deur die Heilige Gees geïnspireer is om dit te skryf, dit is God se Woord deur Dawid se pen.

Maar dit het natuurlik nie net op hom betrekkinge nie, hierdie woorde pas netso in elke gelowige se mond as wat dit vir Dawid was.

Die psalm is ŉ metafoor of ŉ beeldspraak is van ons verhouding met God;

eintlik ŉ uitbeelding van God se verhouding met ons en die gevolge daarvan.

Wie is ons, wie is die herder, wat is die gevolge daarvan as die Here jou Herder is?

Wie was Dawid?

En wie is ek en jy in hierdie gedig?

Skape, ons is die skape wat verlore is sonder ŉ Herder.

Soos God in Jeremia 50:6 praat van sy volk as ŉ kudde verlore skape, of

Jesus wat in Markus 6:34 ŉ menigte mense sien en hulle toe innig jammer gekry het *“omdat hulle soos skape sonder ŉ herder was.”*

Ek het op die plaas groot geword en op ŉ tyd het my pa ook met skape geboer.

Dit is die domste goed op aarde.

Hulle is gedurig aan die afdwaal in die moeilikheid in – totaal onbewus van enige gevaar.

Skape is ook baie kwesbaar, meer as ander plaasdiere.

Hulle is uitgelewer aan een plaag na die ander – baie meer as beeste en bokke en hoenders.

Parasiete, infeksies, wurms en een besering na die ander wat hulle in hulle “stupidgeit” self veroorsaak het. (Om my pa se woorde te gebruik.)

En dan nog natuurlik is hulle ŉ baie maklike prooi vir wilde diere – die kleinste roofdier kan maai onder skape.

Maar seker die moeilikste eienskap van ŉ skaap is eiewilligheid en hardkoppigheid.

Hulle dink altyd hulle weet beter, en dat hulle alleen weet wat reg en verkeerd is.

Jy kan jou nie ŉ beter uitbeelding indink vir mense nie – reg?

Maar wanneer skape ŉ goeie herder het, en hulle die herder goed ken, dan volg hulle hom.

Sonder om te dink volg hulle hom blindelings selfs regdeur groot gevaar sonder vrees of angstigheid.

Soos Jesus praat van gelowiges as sy skape, in Joh. 10:27, *27My skape luister na my stem; Ek ken hulle, en hulle volg My.*

Dit beteken dat daar mense in die lewe is wat nie van sy skape is nie, omdat hulle nie na Hom luister nie, omdat hulle nie in Hom glo nie, omdat hulle Hom nie ken en volg nie. En vir hulle ... is niks van hierdie psalm waar nie.

“*Die Here is my Herder*” is daarom ook ŉ belydenis van geloof in die Herder

En die Herder? Wat is ŉ skaapherder?

Eenvoudig gestel – dit is die slegste en die mees veragtelike werk.

Veral in die tyd wat Dawid die psalm geskryf het en nog duisende jare daarna.

Skaapherders het 24 uur per dag gewerk om die skape op te pas en te versorg –

dag en nag, somer en winter, in mooi weer en nog meer in die ergste storms.

Hulle het by die skape gebly en tussen hulle geslaap, soos die skape geruik met baie min seep en water en geen skoon klere nie.

Mense het skaapherders vermy en op hulle neergesien. Hulle het geen erkenning gekry nie, net vermyding en veragting.

En dit terwyl hulle baie keer hulle lewe op die spel moes plaas om die skape te beskerm...

Kan jy jou indink dat die almagtige God Homself vergelyk met ŉ skaapherder?

Dat die ewige Seun van God sy hemelse heerlikheid prysgee om tussen sy verlore, dwase, hardkoppige, sondige kudde te kom lewe?

Om soos ons te lyk en te ruik; om ons ergste en geringste sondes alles op Hom te neem?

Om verag te word, om verneder te word en uiteindelik vermoor te word vir sy skape?

Soos Jesus self in Johannes 10:14-15 sê, 14*“Ek is die goeie herder. Ek ken my skape, en my skape ken My, 15net soos die Vader My ken en Ek die Vader ken; en Ek lê my lewe af vir die skape.*

Let op die intieme gemeenskap een eenheid – soos Hy sy Vader ken en soos die Vader Hom ken, so ken Hy sy skape – én so ken sy skape Hom.

Hoor jy wie Herder is?

Jesus Christus, die Lam van God.

Dieselfde “Ek is” wat Hom in Exodus 3 aan Moses bekendgestel het uit die brandende besembos.

Die almagtige, alwyse, ewige God en Here.

Hy self, nie ŉ afgevaardigde in sy plek nie.

Al gebruik Hy ouderlinge as onder-herders, is en bly Hy self elke gelowige se persoonlike Herder, is Hy self by my en jou tot met die einde van hierdie wêreld, en netso verder in die paradys by God.

Gelowiges is soos skape en Jesus Christus, die Lam van God is ons Here – én ons goeie Herder wat sy lewe afgelê het sodat ons sy kudde kan wees.

Wat is dan die gevolge daarvan dat die Here jou Herder is?

Dit is waaroor die res van die Psalm gaan.

Wanneer die Here jou Herder is – dan “kom jy niks kort nie” (’83), dan “ly jy geen gebrek nie” (’20), dan “sal niks jou ontbreek nie” (’33).

v.2 Wanneer die Here jou Herders is, laat Hy jou *“neerlê om te rus in groenweivelde, Hy bring jou by waters waar daar rus en vrede is”*.

Jy kom niks kort nie, want jy het rus en vrede

Stel jou die prentjie voor van die skape in die sappige groen gras, langs die rustig kabbelende waterstroom, in die koelte van die wilgerbome.

Om sy kudde kan daar dalk droogte, of hittegolwe wees, wind en hael, aardbewings en oorloë wees – maar waar die Herder met sy skape is, is daar rus en vrede.

Want ons vrede hang nie van die omstandighede af nie – dit hang net van die Herder af. Hy bring ons nie net by rus en vrede nie, Hy is ons vrede en ons rus.

Nie eers ééndag nie, nou reeds...

Jesus roep ons in Mat. 11:28, 28Kom na My toe, almal wat uitgeput en oorlaai is, en Ek sal julle rus gee.”

Waar sal jy Hom vind – in die Bybel, wanneer jy met Hom praat in gebed, saam met die res van sy kudde waar ons saam na Hom luister in Bybelstudies en in eredienste.

Luister na sy stem en volg Hom, wanneer Hy jou Herder is dan het jy vrede en rus reg binne al die dinge van die lewe om jou...

Iemand het dit mooi opgesom dat wanneer die Here jou Herders is, “dan lewe jy met God se glimlag in jou hart”.

v.3a Wanneer die Here jou Herder is, dan “*gee Hy jou nuwe lewenskrag, Hy verkwik jou siel”.*

Jy kom niks kort nie want in liggaam én in gees lewe jy met ŉ huppel in jou stap, en ŉ lied in jou hart en ŉ glimlag op jou bakkies.

Maak nie saak in watter omstandighede jy moet lewe nie....

Jy is nie meer soos ŉ skaap wat afgedwaal het en uitgeput inmekaar wil sak nie.

Jou Herder bring jou terug na Hom toe, na sy versoening en sy lafenis toe, na die brood wat ewige lewe gee.

Dink maar hoe geestelik uitgeput en lewensmoeg Petrus was nadat hy Jesus verloën het, maar dan vind hy vergifnis en herstel by Jesus na sy opstanding en sodat Petrus van met nuwe lewenskrag lewe en werk.

v.3b Wanneer die Here jou Herder is, dan *“lei Hy jou op die regte paaie, in die spore van geregtigheid.”*

Jy is nie meer soos ŉ skaap wat jou eie dom kop volg nie,

wanneer jy jou Herder volg dan loop jy op sy regte paaie,

besluite wat jy neem is in balans met sy wil, jy lewe soos dit pas by ŉ kind van God.

Dit beteken niks dat jou naam in ŉ gemeente se register geskryf is nie, as jy Hom nie volg nie bly jy op jou dom kop eie paaie.

Onthou daardie intieme kennis en eenheid tussen Vader en Seun?

Hoe verder jy van jou Herder volg hoe minder sal jy sy regte paaie loop en hoe minder van sy rus en vrede sal jy ken.

Daar is ŉ duidelike verskil in die lewens van mense wat die Here as Herder het en die res.

Jy het nie net rus en vrede te midde van alles nie, jy het nie net nuwe lewenskrag en lewensblyheid nie, jy loop jou lewe op die regte paaie waar jou Herder jou lei...

Jy lewe nie meer soos jy wil en soos die wêreld jou verlei nie.

Jy luister na jou Herder en jy volg Hom...

in sy spore van geregtigheid van sý geregtigheid.

Wanneer die Here jou Herder is en jy Hom volg, dan sien God jou in Jesus se perfekte heiligheid en sy absolute gehoorsaamheid...

Tot eer van sy Naam, dit is Hy alleen wat dit bewerk en die dank en die eer daarvoor moet kry.

v. 4 Wanneer die Here jou Herder is, dan sal *jy selfs vir die dal van doodskaduwee geen vrees hê nie, selfs al moet jy in donker dieptes of die donkerste kloof ingaan sal jy nie bang wees vir gevare nie... want jou Herder is by jou.”*

Meeste kere dink ons dat hierdie te doen het met die dag wanneer jou liggaam sterf en jy deur die skaduwee van die dood moet gaan om by God in die paradys te kan wees.

Wanneer die Here jou Herder is dan is jy nie bang vir jou dood nie.

Jou Herder ken daardie paadjie, Hy is al self daardeur,

meer nog – Hy het die pad deur die skaduwee van die dood oopgebreek en oorwin toe Hy uit die dood opgestaan het.

Daarom is ons nie bang vir die dood nie, want ons Herder lei ons dwarsdeur na die ewige lig van sy hemelse koninkryk.

Maar dit beteken baie meer...

Die herders het die skape nie altyd op dieselfde plek opgepas nie. Soos boere skape vandag nog steeds van een weikamp na ŉ ander verskuif het hulle dit destyds ook gedoen.

In die somer was hulle op die hoë plato van die hooglande en in die winter weer laer af waar dit nie so koud was nie.

Maar om van een kant na die nader te gaan moes hulle die skape deur die klowe lei waar daar donker skaduwees was, waar daar gevare was van wilde diere of kranse en afgronde.

Dit was baie gevaarlik vir die skape, veral skape wat nie ŉ herder het om hulle te beskerm nie of wanner hulle nie vir die herder luister en hom volg nie.

Wanneer die Here jou Herder is, dan is jy nie bang vir selfs die diepste klowe en donkerste skaduwees in jou lewe nie, Hy, die Here self is by jou.

Daar is baie sulke donker dieptes in ons lewens – dinge soos siekte, werkloosheid, droogtes en vloede, misdaad en geweld, dalk eksamens of ouderdom of reisgevare...

dit verskil van tyd-tot-tyd, en van persoon-tot-persoon maar ons het almal daarmee te doen.

Bang daarvoor? Slapelose nagte van angstigheid?

Nie as die Here jou Herder is nie, want Hy is by jou.

En Hy ken elkeen van daardie gevaarlike skaduwees, Hy is self daardeur en Hy het elkeen daarvan oorwin.

Dink maar aan sy vrees daardie nag in Getsemané toe Hy nie kans gesien het vir wat op Golgota met Hom moes gebeur nie.

Hy het die helse skaduwee beleef toe sy Vader Hom verlaat het in sy diepste donkerste kloof van lyding.

In daardie doodse skaduwee het Hy God se straf vir ons sonde verduur en ons met sy bloedoffer vrygekoop het om sy kudde te wees.

As die Here jou Herder is, dan het jy geen vrees of die geringste angstigheid vir lyding en beproewing of gevaar van selfs die donkerste dieptes nie, want jou Herder is by jou...

In sy hande is jy veilig, sy stok en sy staf vertroos jou.

ŉ Herderstaf het ŉ wye haak aan die een kant gehad waarmee ŉ herder die skape wat wil afdwaal en nie wil luister nie, kan haak en terug trek.

Aan die ander kant van die staf was ŉ harde skerp punt en daarmee kon die herder roofdiere verwilder en van die skape af weghou.

Dis hoe die Here, ons Herder, by ons is in die skaduwees van die lewe –

ons is nie bang vir die gevare nie want ons Herder sal dit met die skerpkant van sy staf verwilder,

ons is nie bang dat ons sal terugdeins en afdwaal nie, wat ons Herder sal ons met sy staf nader haak as ons nie luister nie.

v. 5 As die Here jou Herder is, dan laat Hy jou as ŉ eregas aansit by ŉ feesmaal voor jou teëstanders waar Hy jou oorlaai met hartlikheid.

Moenie jou laat omkrap deur jou vyande in die lewe nie, mense wat met jou lelik is omdat jy ŉ skaap in God se kudde is nie.

Dit is nie nodig om hulle te wil terugkry nie,

Trouens die regte pad waarop jou Herder jou lei is juis om dit nie te doen nie. Want die reg om te straf en reg om wraak te neem is syne sê Hy in Rom. 12:19.

Jy kan maar verseker wees dat jou Herder niks ongestraf sal laat bly nie.

Moenie eers meer dink aan die seer wat mense jou aangedoen het nie, los dit vir jou Herder.

Moenie al die herinneringe van seerkry saambring om die groenweiveld en die waters rus daarmee te bederf nie.

v.6a As die Here jou Herder is *sal goedheid en guns jou lewe lank by jou bly*.

Sy goedheid en sy liefde sal jou toevou en jou koester selfs wanneer jy deur skaduwees van beproewing en lyding moet gaan.

v. 6b. As die Here jou Herder is sal jy *tuis wees in die huis van die Here tot in lengte van dae*, dit beteken vir altyd.

Dit beteken veral twee dinge.

Die eerste is dat jy vir ewig by God sal wees daar waar Jesus vir sy skape wat Hom volg plek voorberei soos Hy in Johannes 14 gesê het.

Na die lewe op aarde en na die verlossing om weer met God versoen te wees, sal ons terugkeer na die ewige huis van die Here, soos die 2020 vertaling dit stel

As die Here jou Herder is sal jy terugkeer na die huis van die Here.

Maar daar is veral nog ŉ tweede betekenis as ons onthou wat ons in Efesiërs 2 lees, dat die gemeente van gelowiges ŉ gebou is, ŉ woning van God.

As die Here jou Herder is sal jy tot aan die einde van jou lewe in die gemeente wees, in God se kudde,

saam met en tussen sy ander skape wat saam na Hom luister en Hom volg.

Is die Here jou Herder?

As Hy nie is nie, as jy nie in Hom glo nie, as jy nie na sy stem luister nie – dan sal jy nie hierdie wonderlike seëninge beleef nie.

Watter seëninge?

As die Here jou Herder is en jy sy stem ken en na Hom luister en Hom volg dan sal jy niks kort nie.

Dan sal jy rus en vrede hê te midde van al die gewoel van die lewe.

As alles vir jou te veel raak – luister dan na Hom sodat jy sy rus kan ontvang en sy vrede beleef.

Hoe nader jy aan Hom volg hoe meer sal Hy jou oprig om ŉ nuwe lewenskrag te beleef en om dan al meer te lewe op sy regte paaie wat pas by sy skape, die kinders van God.

Daar sal steeds donker skaduwees in jou lewe wees, maar jy hoef niks daarvoor te vrees nie. Trouens partykeer is die juis die pad wat jy agter Hom moet aan volg om by die groen weivelde van sy rus en die vrede te kom.

Oor mense wat jou te na gekom het, wat jou hart gebreek het hoef jy ook nie meer die dink of jou daaroor te verknies nie. Jou Herder sal jou laat feesvier terwyl hulle verleë sal moet toekyk...

En die beste van alles jy sal in sy gemeente tuis wees, jy sal nooit eensaam wees nie en altyd mense om jou hê wat vir jou lief is omdat julle dieselfde Herder – totdat ons almal saam vir ewig by Hom in sy hemelse woning sal wees.

Kom dan in die woorde van Psalm 95, *6Kom ons val in eerbetoon voor Hom neer, kom ons buig, kom ons kniel voor die Here ons Skepper! 7Hy is ons God en ons is sy volk, sy kudde, sy skape, deur sy hand versorg. As julle vandag maar na Hom wou luister*...

As Hy jou Herder is, as jy luister en Hom volg, dan is hierdie psalm meer as net ŉ belydenis,

dan is dit ŉ belewenis.

Mag jy so goed luister en Hom so naby volg

dat Psalm 23 vir jou ŉ belydenis én ŉ belewenis wees.

Amen.